Metrobeampte wat meisie skiet neem eie leweArgieffoto Die metropolisiebeampte van Boikhutsong naby Brits in Noordwes wat vandeesweek soek was nadat hy sy meisie glo doodgeskiet het, het sy eie lewe geneem. Maroela Media het vroeër berig die man was glo vir ŉ tyd weg van sy huis toe hy sy meisie en haar eks-kêrel met sy terugkeer na die huis opgespoor het. Daar het glo ŉ rusie tussen die drie partye ontstaan, waarna die metropolisiebeampte sy pistool uitgepluk en skote op sy meisie afgevuur het. Sy is noodlottig gewond in die voorval. ŉ Grootskaalse soektog is vandeesweek na hom van stapel gestuur. Sr.supt. Isaac Mahamba, woordvoerder van die Tshwane Metropolisie, het die beampte se selfmoord bevestig. Volgens Mahamba het die man glo na KwaZulu-Natal gevlug en in dié provinsie by ŉ vriend gebly voor hy sy eie lewe geneem het. “Volgens die inligting wat ons het, het die beampte homself met sy vriende se pistool doodgeskiet nadat hy dit uit die kluis gehaal het. Die departement is geskok deur die voorval en betuig hul medelye aan sy familie en kollegas,” het Mahamba gesê. Daar is nog geen teken van die man wat ook by die oorspronklike voorval betrokke was nie.